El Conservatori Mestre Vert trau la seua música al carrer
20 de desembre de 2017

Carcaixent

El conservatori Mestre Vert de Carcaixent inicia este divendres un cicle de “Música al carrer”, dirigit a establir una relació musical amb el poble de Carcaixent i la seua comarca. En este primer concert formaran part més de 60 músics del Conservatori oferint diversos programes variats de música al mateix temps en la Plaça del Convent, Plaça Major i Plaça del Mercat a partir de les 17:30 hores. Participaran el grup de flautes del Conservatori, amb més de 30 flautistes, el Quintet de Metall del Mestre Vert, així com quatre grups de cambra de l'assignatura de saxòfon.

L’objectiu, com han traslladat des de la direcció del centre, és que la música no es faça solament dins del recinte conservatori perquè els veïns i veïnes puguen gaudir de música de qualitat en escenaris variats. Estos concerts en llocs quotidians permet, com han explicat, que tant els alumnes com el públic puguen establir una connexió beneficiosa per a ambdós en els carrers de Carcaixent, ampliant la relació del Conservatori amb el poble. A més també han destacat que este tipus d’iniciatives són molt positives per als alumnes ja que adquirixen noves habilitats al fer música en espais alternatius i davant d'un públic variat i diferent al que estan acostumats.

Este serà el primer dels diversos actes que, com a part de la seua programació anual, el Conservatori Mestre Vert té previst realitzar en diferents escenaris de Carcaixent amb la intenció d'obrir les portes del Conservatori. Per a esta nova etapa, l’equip directiu i el personal docent ha comptat amb el recolzament i col·laboració de l’Ajuntament de Carcaixent tant per al concert del divendres com a les propostes futures. Des del consistori han manifestat la importància d’apropar la institució als carcaixentines i carcaixentines per tal de donar a conèixer a tota la ciutadania el treball dels seus alumnes i professors.